ПОСТАНОВЛЕНИЕ № 312 на МС от 27.12.2013 г. за изменение и допълнение на Постановление № 193 на Министерския съвет от 2012 г. за определяне размера на сумите, заплащани от здравноосигурените лица за посещение при лекар, лекар по дентална медицина и за болнично лечение (обн., ДВ, бр. 68 от 2012 г.; изм., бр. 75 от 2012 г.)

Обн., ДВ, бр. 2 от 7.01.2014 г., в сила от 7.01.2014 г.

МИНИСТЕРСКИЯТ СЪВЕТ

ПОСТАНОВИ:

§ 1. В наименованието на постановлението накрая се добавя "и реда за заплащане на сумите по чл. 37, ал. 6 от Закона за здравното осигуряване".

§ 2. В чл. 1 се правят следните изменения и допълнения:

 1. Досегашният текст става ал. 1.

 2. Създават се ал. 2 – 4:

 "(2) Лицата, които са упражнили правото си на пенсия за осигурителен стаж и възраст, заплащат за всяко посещение при лекаря, при лекаря по дентална медицина или на лечебното заведение сума в размер 1,00 лв.

 (3) Разликата между сумите по ал. 1 и 2 се заплаща на лекаря, на лекаря по дентална медицина или на лечебното заведение от държавния бюджет чрез Националната здравноосигурителна каса.

 (4) Средствата по ал. 3 се предоставят на Националната здравноосигурителна каса от бюджета на Министерството на здравеопазването и се отчитат като трансфер."

§ 3. Създават се чл. 3 – 7:

 "Чл. 3. (1) Сумите по чл. 1, ал. 3 се заплащат на лечебните заведения за извънболнична медицинска и дентална помощ, сключили договор с Националната здравноосигурителна каса.

 (2) За получаване на сумите по чл. 1, ал. 3 лечебните заведения по ал. 1 представят месечен финансов отчет съгласно приложението.

 (3) В отчета по ал. 2 не се включват лицата, които са освободени от заплащане на суми за посещение при лекар или при лекар по дентална медицина съгласно чл. 37, ал. 4 от Закона за здравното осигуряване.

 (4) Лечебните заведения изготвят финансовите отчети в два екземпляра. Първият екземпляр, придружен от фактура/известие, се представя в съответната районна здравноосигурителна каса в срок до 3 работни дни от началото на месеца, следващ отчетния месец. Вторият екземпляр остава в лечебното заведение.

 Чл. 4. (1) Заплащането на сумите по чл. 1, ал. 3 се извършва чрез районните здравноосигурителни каси до 5 работни дни след постъпване в Националната здравноосигурителна каса на трансферните средства от Министерството на здравеопазването.

 (2) Заплащането по ал. 1 се извършва след проверка от районната здравноосигурителна каса на финансовите отчети и фактури/известия.

 (3) При неспазване на срока за представяне на финансовите отчети от лечебните заведения по чл. 3, ал. 1 проверката и съответното заплащане се извършват в сроковете за следващия период на отчитане.

 (4) Сумите по чл. 1, ал. 3 не се заплащат, ако не са отчетени в два последователни отчетни периода.

 Чл. 5. (1) При констатиране на неправилно попълнени данни районната здравноосигурителна каса връща финансовия отчет и фактурата/известието с писмени указания за необходимите корекции и допълнения най-късно до 16-о число на месеца, следващ отчетния месец. В срок 3 работни дни лечебното заведение е длъжно да върне документите със съответните промени.

 (2) Ако исканите поправки не се извършат в срока по ал. 1, сумите по чл. 1, ал. 3 не се заплащат на лечебното заведение.

 Чл. 6. Плащанията се извършват в левове по банков път по обявена от лечебното заведение банкова сметка в договора, сключен с Националната здравноосигурителна каса.

 Чл. 7. (1) Националната здравноосигурителна каса представя в Министерството на здравеопазването ежемесечно отчет за необходимите средства за заплащане на сумите по чл. 1, ал. 3. 

(2) Необходимите средства се превеждат на Националната здравноосигурителна каса по реда, определен в Закона за бюджета на Националната здравноосигурителна каса за съответната година."

§ 4. В § 1 от заключителните разпоредби след думите "чл. 37, ал. 1" се поставя запетая и се добавя "2 и 6".

§ 5. Създава се приложение към чл. 3, ал. 2:

 "Приложение към чл. 3, ал. 2

 ЗАКЛЮЧИТЕЛНИ РАЗПОРЕДБИ

 § 6. Постановлението влиза в сила от деня на обнародването му в "Държавен вестник".

 § 7. Контролът по изпълнението на постановлението се възлага на министъра на здравеопазването и на управителя на Националната здравноосигурителна каса.